NNCL บวกแรง 5% นิวไฮในรอบ 5 ปี 1 เดือน รับแผนธุรกิจเล็งผุดนิคมฯแห่งที่ 3
NNCL บวกแรง 5% นิวไฮในรอบ 5 ปี 1 เดือน รับแผนธุรกิจเล็งผุดนิคมฯแห่งที่ 3
NNCL บวกแรง 5% นิวไฮในรอบ 5 ปี 1 เดือน รับแผนธุรกิจเล็งผุดนิคมฯแห่งที่ 3
9 ก.ย. 2562

ผู้สื่อข่าวรายงาน บริษัท นวนคร จำกัด (มหาชน) หรือ NNCL ณ เวลา 11.51 น. อยู่ที่ระดับ 2.18 บาท บวก 0.10 บาท หรือ4.81% ด้วยมูลค่าซื้อขาย 22.79 ล้านบาท ราคาหุ้นปรับตัวแรงในรอบ 5 ปี 1 เดือน โดยนับตั้งแต่หุ้นปรับตัวขึ้นทดสอบระดับ 2.18 บาท เมื่อวันที่ 22 ก.ค.2557

นายนิพิฐ อรุณวงษ์ ณ อยุธยา ประธานเจ้าหน้าที่บริหาร บริษัท นวนคร จำกัด (มหาชน) หรือ NNCL เปิดเผยว่า แนวโน้มผลการดำเนินงานในปี 2562 คาดว่ารายได้จะต่ำกว่าปีก่อน ที่มีรายได้อยู่ที่ 1,080.63 ล้านบาท หลังจากในช่วงครึ่งปีแรกบริษัทมีรายได้อยู่ที่ 389.66 ล้านบาท เนื่องจากได้รับผลกระทบจากการปิดปรับปรุงโรงไฟฟ้า NNEG เฟส 1 ในนิคมอุตสาหกรรมนวนคร จ.ปทุมธานี ซึ่งมีกำลังการผลิตไฟฟ้า 125 เมกะวัตต์ (MW) กำลังการผลิตไอน้ำ 30 ตันต่อชั่วโมง มากกว่าแผนที่กำหนดไว้
อย่างไรก็ตาม แนวโน้มผลการดำเนินงานในช่วงครึ่งหลังของปี 2562 คาดว่าจะดีกว่าในช่วงครึ่งปีแรก เนื่องจากโรงไฟฟ้า NNEG เฟส 1 เริ่มกลับมาดำเนินการได้ตามปกติตั้งแต่ไตรมาส 3/2562 และในช่วงครึ่งปีหลังจะไม่มีการปิดปรับปรุงอีกแล้ว
ส่วนความคืบหน้าโรงไฟฟ้า NNEG เฟส 2 ในนิคมอุตสาหกรรมนวนคร จ.ปทุมธานี ขนาดกำลังการผลิตไฟฟ้า 60 MW กำลังการผลิตไอน้ำ 10 ตันต่อชั่วโมง ใช้เงินลงทุนประมาณ 3,000 ล้านบาท โดยเป็นการพัฒนาร่วมกับบริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC และบริษัท ราช กรุ๊ป จำกัด (มหาชน) หรือ RATCH ยังคงเป็นไปตามแผน โดยคาดว่าจะจำหน่ายไฟฟ้าเข้าระบบเชิงพาณิชย์ (COD) ได้ภายในเดือน ส.ค. 2563
ขณะเดียวกัน บริษัทมีแผนขยายกำลังการผลิตไฟฟ้าและไอน้ำของโรงไฟฟ้า NNEG เฟส 3 เพื่อรองรับความต้องการใช้ไฟฟ้าของลูกค้าในนิคมอุตสาหกรรม และรองรับการลงทุนศูนย์คอมพิวเตอร์ (Data Center)‎ โดยปัจจุบันโครงการดาต้าเซ็นเตอร์ ภายในนิคมอุตสาหกรรมนวนคร จ.ปทุมธานี ยังอยู่ระหว่างการเจรจากับพันธมิตร คาดว่าจะมีความชัดเจนในเร็ว ๆ นี้ จากนั้นจะใช้เวลาในการก่อสร้างประมาณ 2 ปี รวมทั้งอยู่ระหว่างศึกษาลงทุนโรงไฟฟ้าในนิคมอุตสาหกรรมนวนคร นครราชสีมา คาดว่าจะมีความชัดเจนไม่เกินไตรมาส 2/2563
นอกจากนี้ ในช่วงครึ่งปีหลังบริษัทยังมีรายได้จากการจำหน่ายน้ำให้กับนิคมอุตสาหกรรมเข้ามาอย่างต่อเนื่อง ซึ่งปัจจุบันมียอดขายอยู่ที่ 55,000 ลูกบาศก์เมตร/วัน มีรายได้ประมาณ 400 ล้านบาท/ปี และปัจจุบันก็อยู่ระหว่างศึกษาการจำหน่ายน้ำปะปานอกพื้นที่ ดังนั้นมีแผนเพิ่มกำลังการผลิตเป็น 100,000 ลูกบาศก์เมตร/วัน จากปัจจุบันมีกำลังการผลิตอยู่ที่ 75,000 ลูกบาศก์เมตร/วัน
สำหรับที่ดินเปล่าในนิคมอุตสาหกรรมนวนคร นครราชสีมา ประมาณ 600 ไร่ ได้มีการเซ็นสัญญาขายที่ดินให้กับลูกค้ารายใหญ่ที่ย้ายฐานการผลิตมาจากต่างประเทศ 1 ราย จำนวน 115 ไร่ และยังมีลูกค้ารายเล็กให้ความสนใจซื้อที่ดินประมาณ 20-30 ไร่ นอกจากนี้ยังอยู่ระหว่างเจรจาขายที่ดินให้กับลูกค้ารายใหญ่กว่า 100 ไร่ คาดว่าจะมีความชัดเจนในปี 2563